10 हजार भाइयों की कलाइयों में 'मैं वोट दूंगा' वाली राखी बांधेंगी बहनें, पहली बार चुनाव में मतदान का लेंगी वचन

रायगढ़। राखी 26 अगस्त को है। बाजार में कई तरह की राखी बिक रही है, लेकिन इस बार भाइयों की कलाइयों में एक स्पेशल राखी भी देखने को मिलेगी। शहर समेत ग्रामीण क्षेत्रों में भाइयों की कलाइयों में 'मैं वोट दूंगा' वाली राखी नजर आएगी। वहीं बहनें राखी बांधकर जीवन भर रक्षा करने का वचन लेने के साथ ही बहनें भाइयों से मतदान करने का वचन भी लेंगी। भाई, बहनों को रिटर्न गिफ्ट में 'मैं वोट दूंगा' राखी भी देंगे।

- दरअसल, छत्तीसगढ़ में आगामी विधानसभा चुनाव में शत प्रतिशत मतदान करने के लिए निर्वाचन आयोग के निर्देश पर जिला निर्वाचन विभाग द्वारा कई जागरूकता कार्यक्रम चलाया जा रहा है। खासकर नए वोटर्स और युवा वर्ग को मतदान के प्रति ज्यादा फोकस किया जा रहा है। स्वीप के तहत कॉलेज स्टूडेंट व ग्रामीण क्षेत्रों में पहली बार मतदान करने वाले युवाओं को रुझान चुनाव के प्रति बढ़े। इसलिए जिला पंचायत की ओर से करीब 10 हजार मैं वोट दूंगा और मैं वोट दूंगी वाली राखी बनवाई गई है। रक्षा बंधन के पहले राखी जिले भर में युवाओं को बांटी जाएगी।



आदर्श मतदान केंद्र प्रचार-प्रसार रथ को हरी झंडी दिखाकर किया रवाना

- जिला निर्वाचन अधिकारी शम्मी आबिदी ने मंगलवार की दोपहर कलेक्टोरेट परिसर में स्वीप के तहत आदर्श मतदान केंद्र के प्रचार-प्रसार रथ को हरी झंडी दिखाकर रवाना किया। उन्होंने रथ में लगे ईव्हीएम एवं वीवीपीएटी (वोटर वेरीफाइबल पेपर आडिट ट्रेल) मशीन का निरीक्षण किया। कलेक्टर ने कहा कि जनसामान्य को जागरूक करने के लिए यह रथ मतदाताओं के प्रशिक्षण के लिए भेजा जा रहा है। मतदाता इन मशीनों को सीखकर अपनी जिज्ञासा का समाधान कर सकेंगे। 18 वर्ष पूर्ण करने वाले नये मतदाता भी मतदान की प्रक्रिया से जागरूक रहेंगे। रथ में आदर्श मतदान केंद्र के लिए आवश्यक सुविधाएं जैसे दिव्यांग के लिए रैम्प, जनसामान्य के लिए सीढ़ी, महिला एवं पुरुष शौचालय, स्वच्छ पेयजल, साफ-सुथरा वातावरण की जानकारी दी गई। रथ में समझदार की पहचान वोट का निशान, समय मतदान के लिए निकाले, जिम्मेदारी कभी न टालें, अपने मताधिकार का उपयोग कीजिए, जैसे स्लोगन लिखे हुए हैं।